ΓΡΑΠΤΗ ΕΡΩΤΗΣΗ E-1334/97 υποβολή: Pedro Marset Campos (GUE/NGL) προς την Επιτροπή (21 Απριλίου 1997)

Θέμα: Αξιολόγηση της αποτελεσματικότητας των σεμιναρίων επαγγελματικής κατάρτισης που χρηματοδοτεί το Ευρωπαϊκό Κοινωνικό Ταμείο

Λαμβάνοντας υπόψη τη σπουδαιότητα που αποδίδει το Ευρωπαϊκό Κοινωνικό Ταμείο στον αγώνα κατά της ανεργίας και του κοινωνικού αποκλεισμού, μέσω της πραγματοποίησης σεμιναρίων επαγγελματικής κατάρτισης για ανέργους σε όλη την Ευρωπαϊκή Ένωση, καθώς επίσης και το γεγονός ότι η Ισπανία είναι η χώρα της ΕΕ με το υψηλότερο ποσοστό ανεργίας, θα μπορούσε η Επιτροπή να διεευκρινίσει:

1. Υπάρχει κάποια στατιστικού ή άλλου τύπου δημοσίευση στην οποία να εξετάζεται η αποτελεσματικότητα και η ορθή χρήση του Ευρωπαϊκού Κοινωνικού Ταμείου στην Ευρωπαϊκή Ένωση και, κυρίως, σε χώρες όπως η Ισπανία;

2. Υπάρχει κάποια μελέτη στην οποία να αναφέρεται πόσοι ευρωπαίοι - και, πιό συγκεκριμένα, ισπανοί - άνεργοι οι οποίοι είχαν την ευκαιρία να επωφεληθούν από τα σεμινάρια του ΕΚΤ, βρήκαν εργασία μετά την παρακολούθηση των σαεμιναρίων αυτών; Πόσες από αυτές τις θέσεις εργασίας σχετίζονται με τα σεμινάρια του ΕΚΤ που είχαν παρακολουθήσει οι προσληφθέντες πρώην άνεργοι;

3. Λαμβάνοντας υπόψη τον μεγάλο αριθμό προσωρινών θέσεων εργασίας που υπάρχουν στην Ισπανία, θα μπορούσε η Επιτροπή να αναφέρει τα ποσοστά μονίμων και προσωρινών συμβάσεων εργασίας που υπέγραψαν οι πρώην άνεργοι μετά τη συμμετοχή τους στα σεμινάρια που χρηματοδοτεί το ΕΚΤ;

Απάντηση του κ.Flynn εξ ονόματος της Επιτροπής (30 Μαΐου 1997)

1. Το αξιότιμο μέλος παρακαλείται να ανατρέξει στην πρώτη έκθεση σχετικά με την οικονομική και κοινωνική σύγκλιση (1996) ((Εγγρ. COM(96) 542 τελικό )) που υπέβαλε η Επιτροπή στο Κοινοβούλιο - και κυρίως το παράρτημά της το οποίο περιέχει δεδομένα για κάθε χώρα -, καθώς και στις ετήσιες εκθέσεις των διαρθρωτικών ταμείων, οι οποίες δημοσιεύονται από την Υπηρεσία Επισήμων Εκδόσεων της Ευρωπαϊκής Κοινότητας (ΥΕΕΕΚ). Η Επιτροπή επιθυμεί να επισημάνει ότι η αποτελεσματικότητα του Ευρωπαϊκού Κοινωνικού Ταμείου (ΕΚΤ) εκτιμάται κανονικά ανάλογα με το ποσοστό κάλυψης των ομάδων στόχων και τοποθέτησης των δικαιούχων. Στο πλαίσιο αυτό, οι εκθέσεις επιλέγουν τα πιο ενδεικτικά δεδομένα της εκ των υστέρων αξιολόγησης της περιόδου προγραμματισμού 1989/1993, καθώς και άλλες μελέτες αξιολόγησης, προβάλλοντας αρκετά ετερογενή δεδομένα μεταξύ των διαφόρων κρατών μελών, πράγμα το οποίο επέτρεψε τη διαπίστωση ορισμένων αναγκαίων βελτιώσεων στα συστήματα παρακολούθησης των παρεμβάσεων των διαρθρωτικών ταμείων. Εξάλλου, η διανομή και η σωστή απορρόφηση των πόρων του ΕΚΤ στο σύνολο της Κοινότητας και πιο συγκεκριμένα στην Ισπανία, αποτελούν το αντικείμενο ετήσιας έκθεσης του Ελεγκτικού Συνεδρίου.

2. Ο αντίκτυπος των παρεμβάσεων του ΕΚΤ στους ανέργους αποτέλεσε επίσης ένα από τα σημεία της προαναφερθείσας εκ των υστέρων αξιολόγησης. Τα αποτελέσματα λεπτομερέστερων μελετών σχετικά με την καθαρή επίδραση των παρεμβάσεων του Ταμείου εκείνη τη στιγμή, μελετών βασισμένων σε δειγματοληπτικά δεδομένα σχετικά με δικαιούχους, περιλαμβάνονται στις ανωτέρω εκθέσεις. Καθώς η μερίδα του πληθυσμού που πλήττεται από την ανεργία εξακολουθεί να είναι μία από τις προνομιούχες ομάδες στόχος στις παρεμβάσεις του Ταμείου, η αξιολόγηση που ήδη διενεργείται, διεξαγόμενη σήμερα σε κοινοτικό επίπεδο, θα έχει ως προτεραιότητα την κοινωνικοεπαγγελματική τους επανένταξη. Δεδομένης της σύντομης περιόδου εφαρμογής που πρέπει να ληφθεί υπόψη για την αξιολόγηση αυτή (από το 1994 εώς το 1996) μόνο τα μικτά αποτελέσματα θα μπορέσουν να ληφθούν υπόψη.

3. Η εκτέλεση καθηκόντων με την οποία επιφορτίζεται η Επιτροπή δυνάμει του κανονισμού που εφαρμόζεται στις παρεμβάσεις του ΕΚΤ δεν οδηγεί την Επιτροπή να διαθέτει πληροφορίες του είδους που ζητείται. Ωστόσο, πρέπει να υπογραμμιστεί ότι ο κανονισμός αυτός τόνιζε πάντοτε ιδιαίτερα την ανάγκη μιας άμεσης σύνδεσης με την απασχόληση και τη μείωση του αποκλεισμού ώστε η ενέργεια του ΕΚΤ να είναι όσο το δυνατόν πιο αποτελεσματική.Όσον αφορά την Ισπανία, σε γενικές γραμμές, περίπου 45% αυτών οι οποίοι παρακολούθησαν μαθήματα βρήκαν απασχόληση. Παρ'όλα αυτά, τα ποσοστά είναι κάτω του μέσου όρου για ορισμένες κατηγορίες και άτομα και κυρίως για τις γυναίκες, τα άτομα ηλικίας άνω των 25 ετών και για τα άτομα τα οποία δεν έχουν δίπλωμα δευτεροβάθμιας εκπαίδευσης.